Motiivi pahoinpitelylle oli se, että 14-vuotias pyysi meluavaa porukkaa hiljentymään.

Kuvituskuva MEERI UTTI

Yläasteikäinen poika on pahoinpidelty koulubussissa maanantai-iltapäivällä kello 14:00 jälkeen. Hyvinkään poliisin rikoskomisario Markku Lylykangas kertoo, että saman koulun oppilaat olivat matkalla Nurmijärven kirkonkylältä Nukariin.

Osa nuorista oli pitänyt linja-autossa meteliä ja älämölöä, minkä vuoksi paikallinen 14-vuotias poika oli puuttunut tilanteeseen.

- Hän oli käynyt huomauttamassa, eikö voisi autossa olla vähän hiljempaa, Lylykangas kertoo.

Häiriötä pitänyt joukkio ei huomautuksesta pitänyt, joten he hyökkäsivät uhrin kimppuun ja löivät häntä. Linja-auton kuljettaja puuttui asiaan, mutta virkavaltaa ei tilanteessa paikalle hälytetty. Lylykankaan mukaan uhrin vanhemmat tekivät asiasta ilmoituksen.

Poliisin mukaan pahoinpitelijät olivat 13-15-vuotiaita maahanmuuttajataustaisia nuoria. Uhri puolestaan oli syntyperäinen suomalainen.